arkivering
Arkivering er det at indordne eller opbevare i et arkiv.
Formålet med at arkivere noget er efterfølgende at kunne genfinde det. Det ordningssystem, man vælger for sit arkiv, fastlægger de faktiske genfindingsmuligheder. Hvis kravet til genfinding er enkelt, som fx efter navn alene, kan man som arkiveringssystem anvende den alfabetiske orden. Som eksempler på andre enkle (éndimensionale) arkivsystemer kan nævnes brug af dato, brug af talsystemer som fx CPR, eller brug af én karakteristisk fælles egenskab ved de pågældende arkivalier.
Opbevaring af arkivalier i et givet fysisk arkiv følger sædvanligvis ordenen i det valgte arkiveringssystem. Hvis kravet til genfinding er mere komplekst – som fx ved genfinding af viden – skal der anvendes redskaber som klassifikationsskemaer, hulkort eller computere.